**Dôvodová správa**

**B. Osobitná časť**

**K článku I:**

K bodu 1

Návrh zákona rozširuje okruh hlavnej činnosti RTVS o podporu a rozvoj kultúrneho a kreatívneho priemyslu. Uvedené sa navrhuje predovšetkým z dôvodu potreby systematického podporovania vymedzených oblastí tvorby programov, vysielania a poskytovania audiovizuálnych mediálnych služieb na požiadanie s ohľadom na zameranie verejnoprávneho vysielateľa.

RTVS v súčasnosti vytvára sieť audiovizuálnych dielní (štúdií), kde aktéri kreatívneho priemyslu môžu získavať nové skúsenosti, zlepšovať svoje zručnosti a oboznamovať sa s novými inováciami. Každá dielňa je špecializovaná, a pritom vzájomne spolu spolupracujú s cieľom prepojiť jednotlivé kreatívne profesie.

K bodom 2 a 3

Legislatívno-technická úprava súvisiaca s vypustením ustanovenia upravujúceho pôsobnosť rady RTVS v súvislosti s inštitútom zmluvy so štátom, ktorý sa navrhuje vypustiť.

K bodom 4, 5 a 8

Legislatívno-technická úprava názvu národného regulátora v oblasti mediálnych služieb v súlade so zákonom č. 264/2022 Z. z.

K bodom 6, 7, 9, 10 a 11

Legislatívno-technická úprava súvisiaca s vypustením ustanovení upravujúcich kompetenciu generálneho riaditeľa RTVS predkladať návrh a následne uzatvárať zmluvu so štátom, ktorú návrh zákona vypúšťa.

K bodom 12 až 14

Z dôvodu vypustenia úhrad, ako jedného z hlavných zdrojov príjmov RTVS, sa vypúšťa obmedzenie verejnoprávneho vysielateľa použiť na podnikateľskú činnosť finančné prostriedky poskytnuté na základe tohto inštitútu.

Zároveň sa vypúšťa obsahová náležitosť výročnej správy RTVS týkajúca sa vyhodnotenia hospodárenia RTVS s finančnými prostriedkami poskytnutými na základe zmluvy so štátom a vyhodnotenie záväzku vyplývajúceho z tejto zmluvy a nahrádza sa novou povinnou náležitosťou výročnej správy, ktorou je výrok zo správy audítora týkajúci sa overenia súladu nákladov a výdavkov vynaložených z nárokovateľného príspevku s účelom podľa § 21 ods. 1 a zhrnutie záverov tejto audítorskej správy.

K bodom 15 a 16

Návrhom zákona sa rušia oba doterajšie hlavné zdroje financovania verejnoprávneho vysielateľa, ktorými sú úhrady vyberané podľa osobitného predpisu, ktorým je zákon č. 340/2012 Z. z. o úhrade za služby verejnosti poskytované Rozhlasom a televíziou Slovenska a o zmene a doplnení niektorých zákonov v znení neskorších predpisov (ďalej len „zákon o úhrade“) a príspevok zo štátneho rozpočtu podľa zákona o štátnom rozpočte na príslušný rozpočtový rok poskytnutý na základe zmluvy so štátom určený na uskutočnenie programov vo verejnom záujme, na uskutočnenie účelových investičných projektov alebo na úhradu výdavkov na zabezpečenie vysielania do zahraničia, z čoho vyplýva, že RTVS už nebudú môcť byť poskytované z prostriedkov štátneho rozpočtu ani jednorazové účelové dotácie. Ako hlavný zdroj financovania RTVS sa navrhuje zaviesť tzv. nárokovateľný príspevok zo štátneho rozpočtu poskytovaný každoročne na zabezpečenie hlavnej činnosti RTVS.

K bodu 17

Legislatívno-technická úprava súvisiaca s vypustením príspevku zo štátneho rozpočtu poskytnutého na základe zmluvy so štátom ako jedeného zo zdrojov financovania.

K bodu 18

Upravuje sa tzv. nárokovateľný príspevok ako hlavný zdroj financovania verejnoprávneho vysielateľa na zabezpečenie jeho hlavnej činnosti v súlade so zákonom č. 532/2010 Z. z. Navrhuje sa, aby nárokovateľný príspevok poskytovalo zo štátneho rozpočtu priamo Ministerstvo financií SR z rozpočtovej kapitoly všeobecná pokladničná správa v sume zodpovedajúcej 0,17 % hrubého domáceho produktu Slovenskej republiky vyjadreného v bežných cenách za kalendárny rok, ktorý dva roky predchádza kalendárnemu roku, na ktorý sa príspevok poskytuje. Pre stanovenie výšky nárokovateľného príspevku v roku 2024 bude rozhodujúci HDP za rok 2022. Výška nárokovateľného príspevku je podrobnejšie zdôvodnená v prílohe k dôvodovej správe s názvom „Porovnanie minimálneho a optimálneho variantu financovania RTVS zo štátneho rozpočtu“.

S cieľom garantovať dostatočné financovanie RTVS aj v prípade nepriaznivých hospodárskych výsledkov štátu sa navrhuje, aby príspevok na príslušný kalendárny rok bol vždy najmenej v takej sume, v akej bol poskytnutý za predchádzajúci kalendárny rok.

Navrhuje sa, aby finančný príspevok zo štátneho rozpočtu bola RTVS oprávnená použiť v priebehu kalendárneho roka, na ktorý sa nárokovateľný príspevok poskytuje alebo v priebehu nasledujúcich rokov a aby RTVS sledovala náklady a výdavky vynaložené na zabezpečenie hlavnej činnosti Rozhlasu a televízie Slovenska uhradené z nárokovateľného príspevku oddelene od iných nákladov a výdavkov, ktoré jej vzniknú.

Lehota na poskytnutie nárokovateľného príspevku sa stanovuje na 31. január príslušného kalendárneho roka, a to bezhotovostným prevodom na účet RTVS.

K bodu 19

Navrhuje sa úprava prechodných ustanovení, ktorými sa riešia výber a vymáhanie úhrad od okamihu nadobudnutia účinnosti tohto návrhu zákona, ktorým dôjde k zrušeniu čl. I zákona o úhrade upravujúceho povinnosť platiteľov túto úhradu zaplatiť vyberateľovi úhrady. Stanovuje sa lehota pre platiteľa úhrady zaplatiť úhradu za služby verejnosti poskytované RTVS a v prípade nesplnenia tejto povinnosti sa bude jej vymáhanie, ako aj vymáhanie pohľadávok vzniknutých na základe jej nezaplatenia, riadiť zákonom o úhrade v znení účinnom do nadobudnutia účinnosti tohto návrhu zákona.

Navrhuje sa tiež upraviť otázku pokračovania zmluvného vzťahu vyplývajúceho zo Zmluvy č. MK-180/2022/M o zabezpečení služieb verejnosti v oblasti rozhlasového vysielania a televízneho vysielania na roky 2023 až 2027 uzatvorenej podľa § 21 zákona č. 532/2010 Z. z. v znení účinnom do nadobudnutia účinnosti tohto návrhu zákona a dodatku na príslušný kalendárny rok 2023, na základe ktorého boli RTVS poskytnuté finančné prostriedky určené na zabezpečenie záväzkov v súlade s predmetnou zmluvou a príslušným dodatkom.

V prechodných ustanoveniach sa tiež ustanovuje minimálna suma nárokovateľného príspevku pre rok 2023, v rámci ktorého ešte platí zmluva so štátom a tiež prebieha platenie a výber úhrad platiteľmi úhrad. Nárokovateľný príspevok sa RTVS v roku 2023 poskytne do 31. júla 2023. V tejto istej lehote je RTVS povinná oznámiť Ministerstvu financií SR sumu finančných príspevkov, ktoré majú byť v roku 2024 poskytnuté formou kapitálových výdavkov.

K bodu 20

Navrhuje sa vypustiť čl. I zákona o úhrade za služby verejnosti a tiež novelizačný článok novoprijatého zákona, ktorým sa mení zákon o správnych poplatkoch a o zmene a doplnení niektorých zákonov, pretože sa ním novelizoval zákon č. 532/2010 Z. z. odlišným spôsobom, než ako sa navrhuje týmto návrhom zákona.

K bodu 21

V súlade s navrhovaným ustanovením § 21 ods. 2 sa v prílohe upravuje vzorec na výpočet nárokovateľného príspevku pre RTVS.

**K článku II:**

S cieľom eliminovať vplyv výkonnej moci na financovanie a fungovanie RTVS sa navrhuje obmedziť kompetenciu Úradu vládneho auditu a  inej osoby poverenej Ministerstvom financií SR vykonávať vládny audit vo vzťahu k RTVS. V RTVS však naďalej bude môcť vládny audit vykonávať Ministerstvo financií SR a RTVS bude naďalej podliehať kontrolnej právomoci Najvyššieho kontrolného úradu Slovenskej republiky.

**K článku III:**

Navrhuje sa účinnosť zákona od 30. júna 2023.